Materiál na rokovanie pre Mestské zastupiteľstvo v Žiline

SPRÁVA  O  PLNENÍ ÚLOH   SÚVISIACICH  SO  ZAVEDENÍM  EURA 
V  PODMIENKACH  MESTA  ŽILINA

Materiál obsahuje :
1. Návrh na uznesenie
2. Dôvodová správa
3. Správa o plnení úloh prijatých na zasadnutí riadiacej pracovnej skupiny dňa 10.7.2008
4. Manuál určený pre internú potrebu Mestského úradu v Žiline

Predkladá :
Ing. Viliam Mikuláš
Prednosta Mestského úradu v Žiline

Vypracoval :
Ing. Alžbeta Popluhárová
Vedúca riadiacej skupiny pre zavedenie eura

V Žiline dňa  4.8.2008

Návrh na uznesenie :

Mestské zastupiteľstvo v Žiline

I.	Konštatuje, že
práce súvisiace so zavedením eura postupujú v súlade so schváleným Plánom mesta Žilina na zavedenie eura.

II.	Berie na vedomie	
plnenie prijatých  úloh na zasadnutí riadiacej pracovnej skupiny dňa 10.7.2008, 
               súvisiacich so zavedením eura v podmienkach mesta Žilina. 

Dôvodová správa

V zmysle Uznesenia č.37/2008 z 11. mimoriadneho zasadnutia Mestského zastupiteľstva v Žiline, ktoré sa konalo dňa 10.3.2008, predkladáme Mestskému zastupiteľstvu v Žiline správu o plnení úloh súvisiacich so zavedením eura v podmienkach mesta Žilina. 

Správa
o plnení úloh  súvisiacich so zavedením eura v podmienkach mesta Žilina, ktoré boli prijaté na zasadnutí riadiacej pracovnej skupiny , ktoré sa konalo dňa 10.7.2008

-	informácia o konverznom kurze bola umiestnená na úradnej tabuli mesta a na internetovej stránke mesta, v klientskom centre, euro paneli vo vstupnej hale MsÚ,  
-	ISS mesta je pripravený na duálne zobrazovanie peňažných súm (mzdy  zamestnancov za mesiac júl) resp. už duálne zobrazuje peňažné sumy   v zmysle  zákona č. 659/2007 Z.z. o zvedení meny euro v znení neskorších predpisov  (ďalej len „generálny zákon“),
-	bola prijatá úloha, aby pri každom pracovisku v KC kde sa vyberajú správne poplatky bol umiestnený informačný stojan s prepočtom poplatku na euro, 
-	bola prijatá úloha, aby duálne zobrazený cenník poplatkov za stravovanie v školských jedálňach bol umiestnený na viditeľnom mieste v budove školy, resp. ŠD, MŠ a na internetovej stránke mesta, najneskôr do 31.8.2008
-	duálne zobrazený cenník poplatkov za stravovanie v jedálni dôchodcov je umiestnený na viditeľnom mieste v dennom stacionári a na internetovej stránke mesta,
-	bola prijatá úloha nad rámec povinností, ktoré ukladá  „generálny zákon“   všetky peňažné sumy vo VZN, ktoré budú predkladané na rokovanie MZ,  od 11.8.2008 boli zobrazované duálne, 
-	bola prijatá úloha nad rámec povinností, ktoré ukladá  „generálny zákon“, aby  peňažné sumy v rozhodnutiach a v zmluvách boli od 1.8.2008 zobrazované duálne,
-	príspevkové organizácie MKP, MD, TIK  a spoločnosti DPMŽ a ŽPS predložili písomnú správu o plnení zákonných povinností pre duálne zobrazovanie,
-	náčelník mestskej polície podal písomnú informáciu o pripravenosti MP na prechod na euro. Vzhľadom na zlepšenie komunikácie s občanmi, ktorí vyžadujú informácie o výške udeľovaných pokút v eure, žiada o zabezpečenie školenia pre príslušníkov MP – termín prvá polovica mesiaca september 2008.
-	bola prijatá úloha spracovať informácie o :
- najbližších pracoviskách Slovenskej obchodnej inšpekcie (presná adresa, telefónne 
   a faxové číslo, e-mail, hodiny pre verejnosť),
- najbližších spotrebiteľských združeniach (presná adresa, telefónne a faxové číslo, e-
   mail, hodiny pre verejnosť),
- najbližšom oddelení Policajného zboru pre prípad výskytu podozrivých operácií   
   napr. ponúk na zámenu väčšieho množstva hotovosti,
-	zamestnankyne  mesta Iveta Augustínová a Mgr. Martina Klamarová boli primátorom mesta  poverené vykonávaním dohľadu a kontroly nad dodržiavaním pravidiel a povinností pri príprave na prechod a pri prechode na euro na území Mesta Žilina, v zmysle „generálneho zákona“.  Ich mená sú zverejnené na úradnej tabuli mesta a na internetovej stránke mesta.,
-   bol pripravený informačný manuál (tvorí prílohu tohto materiálu) pre zamestnancov mesta, ako základná pomoc v orientácii pri prechode na euro, 
- 	zamestnanci KC, u ktorých sa predpokladá, že budú najviac vystavení otázkam verejnosti v súvislosti s prechodom na euro, sú na túto činnosť priebežne pripravovaní 
-	najneskôr v mesiaci november 2008 sa uskutoční školenie zamestnancov pracujúcich s peňažnou hotovosťou so zameraním na ochranné prvky a falzifikáty eurových bankoviek  a mincí,
-	v informačnej kampani mesto pokračuje v súlade s komunikačným plánom,
-  na  mesiac september 2008 sa pripravuje slávnostný akt pristúpenia mesta Žilina k signatárom Etického kódexu pre zavedenie eura. 

Materiál je určený pre internú potrebu Mestského úradu v Žiline
€ = EUR = euro

1)  Konverzný kurz

Dňa 8. júla 2008  bol vyhlásený  konverzný kurz  1 EUR = 30,1260 SKK. Je navždy nemenný a podľa neho sa budú prepočítavať všetky hodnoty v slovenských korunách na eurá, ceny v obchodoch, mzdy, dôchodky, sociálne dávky, bankové účty .......... .  Do 31. decembra 2008 však naďalej zostáva  platný trhový kurz eura.

2) Duálne zobrazovanie cien a peňažných súm

Znamená zobrazenie hodnôt v slovenských korunách aj v eurách súčasne. Dvojaké zobrazovanie cien a peňažných súm sa musí začať najneskôr  jeden mesiac po vyhlásení konverzného kurzu, t.j. 8. augusta 2008 a potrvá ešte 12 mesiacov po zavedení eura t.j. do 31. decembra 2009, pričom od 8. augusta 2008 do 31. decembra 2008 bude hlavnou menou slovenská koruna a euro informatívna mena a od 1. januára 2009 do 31. decembra 2009 bude euro hlavná mena a slovenská koruna informatívna mena. 

3) Zavedenie eura

Euro sa zavedie 1. januára 2009 systémom „big bang – veľký tresk“, čo znamená súčasne do bezhotovostného aj hotovostného obehu bez prechodného obdobia.

4) Duálny obeh

V období  od 1. januára 2009 do 16. januára 2009 bude možné súčasne platiť v hotovosti eurami  aj slovenskými korunami, ale výdavok bude v eurách. Treba však mať na zreteli, že obchody a malé prevádzkarne nebude možné používať ako zmenáreň t.j. za malý nákup alebo službu  nebude možné zaplatiť veľkou bankovkou. Platiť bude možné bankovkou s nie vyššou hodnotou  ako 4 násobok ceny nákupu, služby, poplatku  ......
Napr.: za nákup v hodnote 4 eurá bude možné platiť  bankovkou v hodnote maximálne  500 Sk a výdavok bude v eurách.

5) Výmena peňazí

Po skončení duálneho obehu bude možné slovenské koruny vymeniť za eurá:
•	v bankách – mince do 30. júna 2009
          bankovky do 31. decembra 2009
•	v Národnej banke Slovenska – mince do 31. decembra 2013
                   bankovky neobmedzene

Najlepšie je ale skontrolovať doma aj v práci všetky zásuvky a vrecká  a „nájdené“ slovenské koruny ešte pred 1. januárom 2009 uložiť na účet do banky –  slovenské koruny sa zmenia na eurá automaticky a bez akýchkoľvek poplatkov. Tým nám odpadnú všetky starosti s výmenou peňazí.

6) Prečo duálne zobrazovanie

Nová mena euro bude znamenať nové hodnoty tovarov a služieb. Aby sme si na to zvykli, najlepšou pomôckou budú dvojité cenovky v obchodoch a dvojité zobrazenie peňažných súm – miezd, dôchodkov, sociálnych dávok.....

7) Ako môžu prispieť  občania k hladkému zavedeniu eura
 
Občania nemajú pred zavedením eura nijaké konkrétne povinnosti. Môžu však pomôcť hladkému prechodu na euro, ak si vopred uložia svoje úspory do bánk, budú sa snažiť zvyknúť si na nové ceny v eurách, čo najskôr upozorňovať na prípadné neopodstatnené zvýšenie cien po zavedení eura a tiež, ak budú v obchodoch a bankách v prvých dňoch po prechode na euro tolerantní a trpezliví. 

8) Štartovací balíček

Na uľahčenie prvých dní po zavedení eura začnú 1. decembra 2008 NBS, komerčné banky a Slovenská pošta predávať štartovacie balíčky s obsahom 38 kusov euro mincí so slovenskými národnými stranami všetkých nominálnych hodnôt  v hodnote 500 slovenských korún. Mince budú voľne sypané v prehľadnom plastovom vrecku a počet balíčkov pre jedného občana nebude  obmedzený.

Vypracovala: A. Popluhárová
Žilina, júl 2008